Već su me neki ljudi kontaktirali, vidim da i kod vas "ljudi" ne znaju da životinje imaju srce, poručuje Simke

Simon Mihorič Simke (41) iz Domžala u Sloveniji htio-ne htio svojom pojavom privlači poglede čim zakorači iz kuće. Neke njegov izgled zastrašuje, neki ga osuđuju i kritiziraju, no oni koji ga istinski poznaju, o njemu imaju samo lijepe riječi. Naime, osim što na tijelu ima nevjerojatnih 970 tetovaža, Simon je veliki ljubitelj i spasitelj pasa, te je svojevremeno osnovao društvo za pomoć psima. Ovih dana najavio je da će podružnicu svoje organizacije za zaštitu pasa osnovati i u Puli.

- Već su me neki ljudi kontaktirali, vidim da i kod vas "ljudi" ne znaju da životinje imaju srce. Ako ništa drugo, bit ćemo tamo zbog nedavno ubijenog staforda, najavio je Mihorič.

Budući da su mu pitbulli najdraža vrsta čovjekovog najboljeg prijatelja, svoju je udrugu nazvao Srce za bulle. Javlja se na svaku dojavu ili sam reagira kad naiđe na napuštene pse, a do sada je, tvrdi, kroz 21 godinu svog djelovanja spasio i udomio oko 22 tisuće pasa. Na njihovo spašavanje i zbrinjavanje potrošio je oko 180.000 eura. Zbog te svoje aktivnosti i redovnog posla, Simonov radni dan gotovo da nema kraja.

Psi nisu stvari

Zbog spašavanja pasa koje je nalazio, kaže, u zaista teškim stanjima, često surađuje s policijom i inspekcijom, a trudi se i što više educirati djecu i mlade kroz predavanja u vrtićima i školama na kojima im govori o ljudima i psima, o dobru i zlu, ali i o tome da se čovjeka ne smije prosuđivati na temelju izgleda. (Patricija SOFTIĆ)